פירוש נוסף ערך זה עוסק בעיר באוסטרליה. אם התכוונתם למשמעות אחרת, ראו חוף הזהב (פירושונים).

**גולד קוסט** (באנגלית: **Gold Coast**) היא עיר חוף בדרום-מזרח מדינת קווינסלנד שבאוסטרליה. העיר שוכנת במרחק 94 ק"מ מדרום לבירת המדינה בריזבן. אוכלוסייתה מנתה 638,090 תושבים במפקד 2016, מה שהופך אותה לעיר השנייה בגודלה במדינה, העיר השישית בגודלה בכל אוסטרליה, והעיר הגדולה ביותר באוסטרליה שאינה עיר בירה של אחת המדינות. העיר גם מהווה את מרכזה של המטרופולין הגדולה ביותר באוסטרליה המשתרעת על פני יותר ממדינה אחת. המטרופולין שלה כוללת את העיר טוויד הידס שבניו סאות' ויילס ויחד עם המטרופולין של בריזבן היא יוצרת רצף של אזור אורבני שבו מתגוררים מעל שלושה מיליון תושבים.

מקור שמה של העיר שנוי במחלוקת. השם **גולד קוסט** ("חוף הזהב") ניתן לה כנראה על ידי יזמי נדל"ן אחרי מלחמת העולם השנייה. ההתיישבות האירופאית הראשונה בדרום-מזרח קווינסלנד הייתה מושבת העונשין ברדקליף (Redcliffe). האזור בו שוכנת היום גולד קוסט נותר בלתי מיושב עד ל-1823. באמצע המאה ה-19 משך פנים הארץ את המתיישבים. ב-1875 הוקמה סאות'פורט (Southport; כיום אחד מפרברי גולד קוסט) וזכתה במוניטין של אתר נופש מבודד ששימש את אנשי המעמד הגבוה של בריזבן.

גולד קוסט התפתחה באופן משמעותי לאחר הקמתו של אתר הנופש סרפרז פרדייז בסוף שנות העשרים של המאה ה-20. האזור שגשג בשנות השמונים וכיום העיר היא יעד תיירותי מוביל בזכות האקלים הסובטרופי שלה, חופי גלישת הגלים שבה, מערכת התעלות הבנויה בה, קו הרקיע הגבוה שלה, פארקי השעשועים הפועלים בה, חיי הלילה שלה והעורף שלה המתאפיין ביערות גשם.

גולד קוסט אירחה את משחקי חבר העמים ב-2018.

היסטוריה
--------

ההיסטוריה של גולד קוסט מתחילה בהתיישבותם של האבוריג'ינים לפני כ-23,000 שנים. באזור ישבו כמה שבטים שהתפרנסו מציד, מדיג ומלקט. עם הגעתם של המתיישבים האירופאים השתלבו האבוריג'ינים במרקם הכלכלי של האזור כשהם עובדים בענפי החקלאות, הדיג, שליית הצדפים, היערנות, וגידול הסוכר. חלק מהאבוריג'ינים הועסקו בעבודות משק בית באחוזותיהם של המתיישבים העשירים.

### ראשית ההתיישבות האירופאית

האירופאי הראשון שפקד את גולד קוסט היה ג'יימס קוק שחלף במקום ב-16 במאי 1770. החוקר הבא שהפליג במימי האזור היה מתיו פלינדרס ב-1802 וב-1823 נחת במקום ג'ון אוקסלי (John Oxley). רק ב-1840 החל האזור לעורר את תשומת לבם של המתיישבים והמודדים של ממשלת ניו סאות' ויילס ביצעו מדידות באזור. באמצע המאה ה-19 החלו לפעול באזורי הארץ הפנימיים חוטבי עצים וב-1865 נבנתה נארנג (Nerang), כיום אחד מפרברי גולד קוסט. אזורי המישור בסביבה פותחו כשטחים חקלאיים לגידול בקר, קנה סוכר וכותנה. ב-1875 הוקמה סאות'פורט.

### אזור נופש

בשנת 1885 בנה מושל קווינסלנד בית קיט על גבעה מצפון לסאות'פורט ואזור החוף הפך לאתר נופש פופולרי בקרב עשירי בריזבן. הדרך בין בריזבן לסאות'פורט הייתה משובשת ורצופה במעברי נחלים וההגעה לאזור הייתה קלה יותר בדרך הים. בשנת 1889 נסללה למקום מסילת ברזל והוקמו לאורך החוף בתי הארחה ובתי מלון רבים.

במהלך המאה ה-19 עלו ספינות רבות באזור על שירטון. הידועה מבניהן הייתה הספינה "הנסיך הסקוטי" (The Scottish Prince) שנשאה מטען של ויסקי, פשתן וסחורות שונות וטבעה ב-1887. כיום הספינה מכוסה אלמוגים והיא מהווה מקום מקלט לאוכלוסיית בעלי חיים ימיים מגוונת.

עד אמצע שנות העשרים של המאה העשרים גדלה האוכלוסייה הקבועה של האזור בהדרגה, אז נסלל כביש החוף בין בריזבן לבין סאות'פורט ונבנו בתי מלון נוספים. הקפיצה הגדולה של ענף התיירות באזור החלה.

ככל שהאנשים החלו להסתמך על כלי רכבם, גדל מספר הנופשים שהשתמשו בכביש החוף בדרכם לסאות'פורט. בשנות השלושים המשיכה רצועת החוף להתפתח ונבנו בתי מלון ואתרי נופש נוספים. ב-1933 ביקשו תושבי העיירה אלסון (Elston) לשנות את שמה לסרפרז פרדייז. המלון בעיירה נשרף כליל ב-1936, אך מבנה גדול יותר בסגנון אר דקו הוקם מחדש עד מהרה ובמקום הוקם גם גן חיות.
בתקופת מלחמת העולם השנייה בנה הצבא האמריקני באזור כמה מתקני נופש עבור החיילים ובתי חולים צבאיים. חיל האוויר המלכותי האוסטרלי השתמש באזור החוף כמשטח נחיתה למטוסים ימיים.

### לאחר מלחמת העולם השנייה

לאחר המלחמה שימש האזור אתר נופש פופולרי לחיילים המשוחררים. בתקופה זו החל השם גולד קוסט ("חוף הזהב") להשתרש. אחת הדעות היא שהשם נהגה על ידי עיתונאי שכתב כי מחירי הגלידה בחוף מרקיעי שחקים, אך הדעות על כך חלוקות. עם התפתחותה של תעשיית התיירות בשנות החמישים החלו עסקים רבים באזור לאמץ את המונח חוף הזהב בשמם. ב-23 באוקטובר 1958 הוקמה רשמית מועצת העיר גולד קוסט והיא הוכרזה רשמית כעיר תוך פחות משנה לאחר מכן.

האזור המשיך להתפתח והפך ליעד נופש לתושבי ערים רבות בפנים הארץ. הוקמו דירות נופש וחניוני קמפינג רבים. במקביל מוסדו שירותי הצלה בחופים. בשנות השישים נבנו בתי מלון רבי קומות ודירות נופש נוספות. מלון סרפרז פרדייז הפך ליעד המוביל בעיר ובשנת 1965 הועסקו מטעמו נערות ששלשלו מטבעות למדחנים כדי שהנופשים לא יקנסו.

בשנות השבעים המשיך האזור להתפתח במהירות וב-1981 נפתח בעיר נמל תעופה בינלאומי, שקוד יאט"א שלו הוא OOL. גולד קוסט הפכה ליעד התיירותי מספר אחד של אוסטרליה. עם כניסתן של השקעות יפניות החל קו הרקיע של העיר לגדול ונבנו פארקי שעשועים רבים. שיאו של תהליך זה הגיע בשנת 2005 עם הקמתו של מגדל Q1 שהוא בניין המגורים הגבוה בעולם.

| **אקלים בגולד קוסט** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר |
| טמפרטורה יומית מרבית ממוצעת (C°) | 29 | 28 | 28 | 26 | 23 | 21 | 21 | 22 | 24 | 25 | 27 | 28 |
| טמפרטורה יומית מזערית ממוצעת (C°) | 22 | 22 | 21 | 18 | 15 | 13 | 12 | 12 | 15 | 17 | 19 | 20 |
| משקעים ממוצעים (מ"מ) | 105 | 177 | 95 | 106 | 123 | 116 | 46 | 58 | 44 | 88 | 140 | 124 |

ערים תאומות
-----------

* הרפובליקה העממית של סיןהרפובליקה העממית של סין בייהאי (אנ'), הרפובליקה העממית של סין
* מקסיקומקסיקו אקפולקו, מקסיקו
* יווןיוון קורפו, יוון
* ישראלישראל נתניה, ישראל
* קולומביהקולומביה מדיין, קולומביה
* איחוד האמירויות הערביותאיחוד האמירויות הערביות דובאי, איחוד האמירויות הערביות
* ארצות הבריתארצות הברית פורט לודרדייל, פלורידה, ארצות הברית
* ניו זילנדניו זילנד מחוז הורואוונואה (אנ'), ניו זילנד
* יפןיפן קנאגאווה, יפן
* יפןיפן טאקאסו (אנ'), יפן
* קלדוניה החדשהקלדוניה החדשה נומאה, קלדוניה החדשה
* טאיוואןטאיוואן טאינאן, טאיוואן
* טאיוואןטאיוואן טאיפיי, טאיוואן
* מונגוליהמונגוליה אולן בטור, מונגוליה

* רשת התעלות של גולד קוסט במבט מהאוויררשת התעלות של גולד קוסט במבט מהאוויר
* סרפרז פרדייז, מראה ממגדל Q1סרפרז פרדייז, מראה ממגדל Q1
* סרפרז פרדייזסרפרז פרדייז
* סרפרז פרדייז, מראה בלילהסרפרז פרדייז, מראה בלילה
* קו הרקיע של גולד קוסט בלילהקו הרקיע של גולד קוסט בלילה
* מסלול גולף בגולד קוסטמסלול גולף בגולד קוסט

קישורים חיצוניים
----------------

* | מיזמי קרן ויקימדיה |
| --- |
| ויקימסע מדריך למטייל בוויקימסע: **גולד קוסט** |
| ויקישיתוף תמונות ומדיה בוויקישיתוף: **גולד קוסט** |
* 

* אתר האינטרנט הרשמי של גולד קוסט (באנגלית)
* אתר הבית של מועצת העיר גולד קוסט
* אתר התיירות הרשמי
* גולד קוסט באתר Tourism Australia
* גולד קוסט, באתר אנציקלופדיה בריטניקה (באנגלית)

הערות שוליים
------------

1. ↑  גולד קוסט במפקד 2011
2. ↑  Gold Coast Airport (OOL), TripAdvisor

| הערים הגדולות של אוסטרליההלשכה האוסטרלית לסטטיסטיקה |
| --- |
| 
1. ↑
 |
|  | דירוג | שם | מדינה | אוכלוסייה | דירוג | שם | מדינה | אוכלוסייה |  |
| סידניסידנימלבורןמלבורן |
| 1 | סידני | ניו סאות' ויילס | 5,312,163 | 11 | ג'ילונג | ויקטוריה | 275,794 | בריזבןבריזבןפרת'פרת' |
| 2 | מלבורן | ויקטוריה | 5,078,193 | 12 | הובארט | טסמניה | 236,136 |
| 3 | בריזבן | קווינסלנד | 2,514,184 | 13 | טאונסוויל | קווינסלנד | 181,668 |
| 4 | פרת' | אוסטרליה המערבית | 2,085,973 | 14 | קיירנס | קווינסלנד | 153,951 |
| 5 | אדלייד | אוסטרליה הדרומית | 1,359,760 | 15 | דרווין | הטריטוריה הצפונית | 147,255 |
| 6 | גולד קוסט | קווינסלנד | 693,671 | 16 | טאוומבה | קווינסלנד | 138,223 |
| 7 | ניוקאסל | ניו סאות' ויילס | 491,474 | 17 | בלאראט | ויקטוריה | 107,652 |
| 8 | קנברה | טריטוריית הבירה האוסטרלית | 462,136 | 18 | בנדיגו | ויקטוריה | 100,991 |
| 9 | סאנשיין קוסט | קווינסלנד | 341,069 | 19 | אולבורי | ניו סאות' ויילס | 93,603 |
| 10 | וולונגונג | ניו סאות' ויילס | 306,034 | 20 | לונסטון | טסמניה | 87,382 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555101005171
* GND: 4266006-3
* ISNI: 0000 0001 2177 1398
* LCCN: n83068759
* MusicBrainz: 324f6935-aca9-430d-9522-41fa4102923c
* NDL: 00650505
* NKC: ge427811
* VIAF: 145142174
* WorldCat: lccn-n80061112

 |